Sonos Ace vinder prestigefyldt pris fra Time Magazine

Sonos kan glæde sig over en tiltrængt succes, da deres nye Sonos Ace netop har modtaget en af årets mest eftertragtede priser: Time Magazine’s Best Inventions of 2024. Prisen uddeles til produkter, der imponerer med innovation, funktionalitet og betydning for forbrugerne.

Hovedtelefonerne blev lanceret tidligere i år og har fået stor ros for sit elegante design, imponerende lydkvalitet og bæredygtige materialevalg. Med en lang batterilevetid og sømløs tilslutning til andre Sonos-enheder er Ace hurtigt blevet et populært valg for musikelskere.

Prisen fra Time Magazine kommer på et tidspunkt, hvor Sonos i den grad trænger til medvind. I forbindelse med lanceringen af netop Sonos Ace lancerede Sonos i maj en helt ny app, der skulle forbedre brugeroplevelsen. Men i stedet skabte app’en store problemer for mange brugere. Forbindelsesfejl, komplicerede opsætninger og utilfredshed med manglende funktioner fik både forbrugere og anmeldere til at rette hård kritik mod Sonos.

Prisen er derfor en kærkommen anerkendelse, der giver et tiltrængt løft til brandets omdømme. Time Magazine fremhævede især Ace’s evne til at kombinere bæredygtighed og førsteklasses ydeevne:

“Lydkvaliteten er i absolut topklasse, og den aktive støjreduktion er ligeledes imponerende. Men Aces helt store es i ærmet er funktionen “TV Audio Swap”: Et langt tryk på en knap sender øjeblikkeligt lyden fra en Sonos-lydbar, der er tilsluttet et TV, til hovedtelefonerne, hvilket gør det muligt at lytte privat.”

Læs også vores anmeldelse af Sonos Ace.

Sonos Ace vinder prestigefyldt pris fra Time Magazine