Nu virker Sonos Ace også med billigere soundbars

Siden lanceringen af Sonos Ace i juni måned, har hovedtelefonernes unikke trick været begrænset til at fungere med den dyreste Sonos-soundbar på markedet. Men en stor softwareopdatering, der udkom tirsdag, har åbnet for, at SoundSwap-funktionen også fungerer med de billigere Sonos Beam og Sonos Ray.

Lige så vigtigt er det, at opdateringen også låser op for Android-brugere. Hidtil har SoundSwap været forbeholdt iOS-brugere.

Opdateringen retter desuden op på en række graverende fejl og mangler, der fulgte med den nye app.

Soundswap-funktionen gør det muligt at “beame” lyden fra soundbaren over i Sonos Ace hovedtelefonerne og bibeholde (en form for) surround i dem. Praktisk, hvis man vil se film, når resten af husets beboere er gået i seng. Indtil videre har det altså udelukkende fungeret sammen med flagskibet Sonos Arc.

Læs også: Sonos rammer plet – Sonos Ace anmeldelse.

Ud over disse væsentlige opdateringer til Sonos Ace, retter softwareopdateringen også en række fejl og mangler i den nye udgave af Sonos app’en. Siden den udkom i maj måned har den skabt raseri hos Sonos-ejere, fordi den – groft sagt – var tæt på ubrugelig.

App’en skabte stor modvilje mod Sonos fra ellers trofaste brugere. Så stor, at direktøren Patrick Spence i slutningen af juli måtte gå ud med en offentlig undskyldning. I et åbent brev lovede han bod, bedring og løbende opdateringer. Den første af disse er altså nu landet.

Læs mere: Sonos-boss undskylder og lover bedring.

Nu virker Sonos Ace også med billigere soundbars